1. ปัจจัยความเสี่ยง

1.  ความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ

บริษัทฯมีความเสี่ยงอันเนื่องมาจากการเปลี่ยนแปลงของอัตราแลกเปลี่ยนใน 2 กรณีหลัก คือ

(1) ภาระหนี้สินที่เป็นเงินตราต่างประเทศ

  ณ วันที่ 31 ธันวาคม 2545 บริษัทฯมีหนี้สินคงค้างเป็นเงินตราต่างประเทศจำนวน 717
  ล้านเหรียญสหรัฐ ภายใต้แผนฟื้นฟูกิจการ บริษัทฯจะทำการแปลงหนี้สินที่มีอยู่จำนวนมากเป็นทุน
  และหนี้ในหน่วยเงินตราต่างประเทศของกลุ่มธนาคารไทยและถูกแปลงเป็นเงินสกุลบาท
  โดยใช้อัตราแลกเปลี่ยนถัวเฉลี่ยเงินดอลลาร์สหรัฐต่อบาท
  ประกาศกำหนดโดยธนาคารแห่งประเทศไทย ในวันที่ 11 ธันวาคม 2545
  ซึ่งศาลมีคำสั่งเห็นชอบด้วยแผน ภายใต้สัญญาปรับปรุงโครงสร้างหนี้
  ส่วนของหนี้สินที่เป็นสกุลเงินต่างประเทศจะมีจำนวนคงเหลือเพียงประมาณ 96 ล้านเหรียญสหรัฐ

(2) การนำเข้าวัตถุดิบเป็นเงินตราต่างประเทศ

  ในการดำเนินการผลิต บริษัทฯจะต้องพึ่งพาวัตถุดิบและวัสดุสิ้นเปลืองต่าง ๆ จากการนำเข้า
  ซึ่งจะมีสัดส่วนเป็นประมาณร้อยละ 75 ของต้นทุนการผลิตทั้งหมด
  ในขณะที่รายได้ส่วนใหญ่ของบริษัทฯอยู่ในรูปเงินบาท
  ส่งผลให้บริษัทฯมีความเสี่ยงต่อการเปลี่ยนแปลงของอัตราแลกเปลี่ยน
  และจะต้องรับรู้ผลขาดทุนหรือกำไรที่ยังไม่เกิดขึ้นจากอัตราแลกเปลี่ยน

  อย่างไรก็ตาม บริษัทคาดว่าเมื่อบริษัทฯเริ่มดำเนินการส่งออกสินค้าไปขายยังต่างประเทศ
  ในช่วงปลายปีที่ 2 หลังจากเริ่มดำเนินการผลิตใหม่ตามแผนงานที่วางไว้
  บริษัทฯจะลดความเสี่ยงจากความผันผวนของอัตราแลกเปลี่ยนได้จากรายได้ที่ได้รับเงินเงินสกุลต่างประเทศเช่นเดียวกัน
  นอกจากนี้บริษัทฯจะพิจารณาเพื่อให้มีมาตรการทางการเงินเช่น
  การซื้อขายอัตราแลกเปลี่ยนล่วงหน้า เพื่อป้องกันความเสี่ยงดังกล่าวด้วย

1.  ความเสี่ยงจากการพึ่งพาลูกค้ารายใหญ่

ในระยะเริ่มแรกของการเริ่มดำเนินการผลิตใหม่
บริษัทฯอาจจะต้องพึ่งพาลูกค้ารายใหญ่เพื่อให้การเริ่มการผลิตมีปริมาณการผลิตจำนวนมากในลักษณะต่อเนื่อง
ซึ่งแต่ละรายอาจจะมีปริมาณการซื้อขายเกินกว่าร้อยละ 30 ของมูลค่าการขายรวมในแต่ละไตรมาส
ซึ่งจะทำให้บริษัทฯมีความเสี่ยงไม่สามารถผลิตและจำหน่ายสินค้าได้
หากมีเหตุใดที่ทำให้การสั่งซื้อจากลูกค้ารายใหญ่นั้นสิ้นสุดลง

แต่อย่างไรก็ตาม
บริษัทฯไม่มีนโยบายที่จะพึ่งพาลูกค้ารายใหญ่เนื่องจากลักษณะตลาดกลุ่มเป้าหมายมีความหลากหลาย
อาทิเช่น ศูนย์บริการตัดเหล็ก ผู้ผลิตท่อ ผู้ใช้เหล็กรูปพรรณ
หรือแม้กระทั่งผู้ผลิตเหล็กแผ่นรีดเย็นซึ่งใช้วัตถุดิบเหล็กแผ่นรีดร้อน
และเมื่อบริษัทฯมีการผลิตและจำหน่ายผลิตภัณฑ์ต่อเนื่อง
บริษัทฯก็จะสามารถขยายฐานลูกค้าออกไปสู่ผู้ใช้ผลิตภัณฑ์เหล่านี้ในอุตสาหกรรมเครื่องใช้ไฟฟ้า
อุตสาหกรรมรถจักรยานยนต์ และรถยนต์ต่อไปได้
ซึ่งในอดีตขณะที่บริษัทฯยังดำเนินการผลิตเหล็กแผ่นรีดร้อน
บริษัทฯไม่มีการพึ่งพาลูกค้ารายใหญ่ดังกล่าวแต่อย่างใด

2.  ความเสี่ยงเกี่ยวกับความผันผวนของกระแสเงินสด

บริษัทฯอาจมีปัญหาในการบริหารกระแสเงินสดให้มีปริมาณเพียงพอสำหรับการดำเนินงาน
โดยเฉพาะอย่างยิ่งในระยะแรกของการดำเนินงาน
ซึ่งขึ้นอยู่กับการเปลี่ยนแปลงในปัจจัยใดปัจจัยหนึ่งในการดำเนินธุรกิจ
ไม่ว่าจะเป็นในส่วนของต้นทุนการผลิต ราคาขาย การส่งออก การจัดการทางการเงิน
หรือกลยุทธ์ทางธุรกิจ อาจส่งผลทางลบต่อกระแสเงินสดสุทธิของบริษัทฯ
โดยเฉพาะปัจจัยด้านต้นทุนการผลิตที่อาจเพิ่มสูงขึ้น หากเหตุการณ์ดังกล่าวเกิดขึ้น
บริษัทฯอาจประสบภาวะการขาดเงินสดสุทธิในช่วงระยะแรกของการเริ่มกลับมาดำเนินการ
ซึ่งจะทำให้บริษัทฯไม่สามารถสำรองเงินทุนหมุนเวียนให้เพียงพอต่อการจัดซื้อวัตถุดิบ
หรือไม่สามารถชำระคืนหนี้เงินกู้ได้ตามระยะเวลาที่กำหนดไว้

3.  ความเสี่ยงจากวัฏจักรเศรษฐกิจ และฤดูกาล

ผลิตภัณฑ์เหล็กแผ่นรีดร้อนและเหล็กแผ่นเคลือบผิวเป็นผลิตภัณฑ์พื้นฐานที่ถูกนำไปใช้ในอุตสาหกรรมต่อเนื่องหลายประเภท
อาทิเช่น อุตสาหกรรมเหล็กแผ่นขึ้นรูป งานวิศวกรรม เครื่องใช้ไฟฟ้า รถยนต์ และรถจักรยานยนต์
ซึ่งความต้องการสินค้าของอุตสาหกรรมเหล่านี้จะผันแปรไปตามวงจรทางเศรษฐกิจอย่างมาก
นอกจากนี้ ผลการดำเนินงานของบริษัทฯโดยเฉพาะจากผลิตภัณฑ์เหล็กแผ่นรีดร้อน
อาจจะผันแปรไปตามวงจรราคาเหล็ก ในช่วงที่ผ่านมา ระดับราคาของผลิตภัณฑ์เหล็กแผ่นรีดร้อน
(HRC) มีความผันผวนมาก โดยมีการเปลี่ยนแปลงจากราคา 165 เหรียญสหรัฐต่อตันในปี 2542
ขึ้นเป็นราคา 320 เหรียญสหรัฐต่อตันในเดือนมีนาคม 2545 และระดับราคาปัจจุบันอยู่ที่ประมาณ
450 – 500 เหรียญสหรัฐ

บริษัทฯได้ตระหนักถึงความเสี่ยงจากผลกระทบของวงจรธุรกิจ
โดยเฉพาะอย่างยิ่งในส่วนของผลิตภัณฑ์พื้นฐานซึ่งได้แก่ ผลิตภัณฑ์เหล็กแผ่นรีดร้อนม้วน
แผนงานในการกลับมาดำเนินการผลิตใหม่ได้ พยายามลดความเสี่ยงจากปัจจัยดังกล่าวโดยให้บริษัทฯ
ผลิตและจำหน่ายสินค้าที่มูลค่าเพิ่มในอนาคต

4.  ความเสี่ยงเกี่ยวกับการผลิตและจำหน่ายผลิตภัณฑ์เหล็กแผ่นเคลือบผิว

ในปีแรกของการดำเนินการผลิตใหม่
บริษัทฯจะผลิตสินค้าประเภทเหล็กแผ่นรีดร้อนเพื่อทดแทนการนำเข้าเป็นหลัก
และจะขยายการผลิตและจำหน่ายไปสู่ผลิตภัณฑ์เหล็กแผ่นเคลือบผิว
และเหล็กแผ่นเคลือบสังกะสีด้วยการจุ่มร้อนและอบร้อน
ซึ่งเป็นผลิตภัณฑ์ที่มีมูลค่าเพิ่มในช่วงครึ่งหลังของปีที่สอง
เมื่อโรงงานผลิตผลิตภัณฑ์ดังกล่าวเสร็จสมบูรณ์ อย่างไรก็ดี
ในการผลิตสินค้าประเภทเหล็กแผ่นเคลือบสังกะสีซึ่งบริษัทฯยังไม่เคยมีประสบการณ์ในการผลิตและจำหน่ายมาก่อน
บริษัทฯอาจจะมีอุปสรรคทางการค้าภายในประเทศ ซึ่งมีผู้ผลิตจากประเทศญี่ปุ่นเป็นผู้ครองตลาดอยู่
นอกจากนี้ บริษัทฯมีแผนจะส่งออกสินค้าประเภทเหล็กแผ่นเคลือบผิว
แต่อาจจะต้องเผชิญกับการแข่งขันทางด้านราคาในตลาดต่างประเทศ
ซึ่งจะส่งกระทบต่อผลกำไรที่จะได้รับ

อย่างไรก็ตาม การขยายการผลิตและจำหน่ายเหล็กแผ่นเคลือบผิวจะทำอย่างค่อยเป็นค่อยไป
ซึ่งตามแผนงานของบริษัทฯ มูลค่าการจำหน่ายผลิตภัณฑ์เหล็กเคลือบผิวดังกล่าวจะไม่เกินร้อยละ 40
ของมูลค่าการจำหน่ายรวมทั้งหมด และมูลค่าการส่งออกจะไม่เกินร้อยละ 25
ของมูลค่าการขายรวมตามลำดับ ณ สิ้นปีที่ 3 ของการเริ่มการผลิตใหม่
ทั้งนี้ขึ้นอยู่กับสภาวะตลาดและราคาของผลิตภัณฑ์ดังกล่าวด้วย หากมีการเปลี่ยนแปลงของปัจจัยใด ๆ
ที่จะส่งผลให้บริษัทฯไม่สามารถแข่งขันในการจำหน่ายผลิตภัณฑ์ดังกล่าวได้
บริษัทฯจะมุ่งเน้นการผลิตและจำหน่ายผลิตภัณฑ์กลุ่มเหล็กรีดร้อนและปรับสภาพผิวต่อไป

5.  ผลกระทบจากการทุ่มตลาด และนโยบายของรัฐในการตอบโต้การทุ่มตลาด

ราคาผลิตภัณฑ์เหล็กอาจจะมีความบิดเบือนอย่างมาก ซึ่งเป็นผลมาจากการทุ่มตลาดในประเทศไทย
โดยผู้ผลิตจากกลุ่มประเทศอดีตสหภาพโซเวียต (CIS) และผู้ผลิตรายอื่น ๆ ส่งผลให้ราคาลดต่ำลง
ทำให้ผู้ผลิตภายในประเทศไม่สามารถแข่งขันทางด้านราคาได้
ทำให้รัฐบาลออกมาตรการคุ้มครองผู้ผลิตในประเทศ
และจากมาตรการตอบโต้การทุ่มตลาดของกรมการค้าต่างประเทศโดยการกำหนดอากรขาเข้า
เงินเพิ่มการป้องกันการทุ่มตลาด และอากรชั่วคราว ส่งผลให้ราคาเพิ่มสูงขึ้น

มาตรการป้องกันการทุ่มตลาดที่ใช้บังคับอยู่ในปัจจุบันมุ่งเน้นไปที่ผลิตภัณฑ์เหล็กแผ่นรีดร้อน มีอายุ 5 ปี
สิ้นสุด ณ วันที่ 22 พฤษภาคม 2551

จากการที่รัฐบาลมีนโยบายคุ้มครองผู้ผลิตผลิตภัณฑ์เหล็กภายในประเทศเพื่อป้องกันการแข่งขันอันไม่เป็นธรรม
จะช่วยให้ความผันผวนของราคาอันเนื่องมาจากปัจจัยภายนอกลดลงอย่างมีนัยสำคัญ
หากนโยบายคุ้มครองดังกล่าวถูกยกเลิกหรือหมดอายุลง
ผู้ผลิตในประเทศอาจจะเผชิญความเสี่ยงจากการทุ่มตลาดต่อไป